Title: ACTIVITAT: què és l'estat de benestar? (1)
Course: Història del Món Contemporani

què és l'estat de benestar? (1)

L'Europa dels anys posteriors a la Segona Guerra Mundial va conèixer la implantació i el desenvolupament de l'Estat del benestar, que ha representat un triomf de la idea de l'intervencionisme dels poders públics a la vida econòmica i social, sense detriment de les llibertats fonamentals de l'individu. Aquesta intervenció de l'Estat té com a objectiu garantir unes condicions de vida dignes per a tots els ciutadans, al marge del seu nivell econòmic.

L'Estat del benestar representa una concepció política que atribueix a l'estat el paper de distribuïdor dels recursos generats per l'economia. A través dels impostos, l'Estat recapta els fons suficients per sostenir serveis públics que arriben a la tota la població: sanitat, educació, assegurances socials (pensions, subsidi d'atur, etc.). L'Estat també intervé per regular el mercat, impedint  els moviments més especulatius i lluitant, mitjançant una sèrie de lleis, contra monopolis i l'avantatge de les empreses més poderoses. També intervé en la regulació de la política monetària per fer front a la inflació i a les crisis de producció. Finalment, utilitza recursos públics per crear o sostenir sectors econòmics considerats estratègics per al país (indústries base, energia, transports, etc.).

La gènesi de la idea de l'Estat del benestar es troba en les polítiques keynesianes, que es van desenvolupar durant els anys trenta dels segle XX, i que s'enfrontaven al liberalisme clàssic, partidari de la no-intervenció de l'Estat i de deixar les relacions econòmiques al lliure joc del mercat. L'Estat del benestar s'oposa a les idees pròpies de la dreta conservadora o de models liberals extraeuropeus, que propugnen la màxima liberalització i privatització dels serveis públics. Al principi va ser aplicada pels governs socialdemòcrates europeus; però, finalment,  va ser assumida, en els trets que més la caracteritzen, pel conjunt dels governs d'Europa occidental. Aquesta concepció de l'Estat defineix el model capitalista europeu i el diferencia del model nord-americà.
1. Quin és l'objectiu bàsic de l'Estat del benestar?

2. Quins són els camps d'intervenció de l'Estat com a Estat del benestar?

3. Per què es considera que l'Estat redistribueix la riquesa?

4. Recorda qui era Keynes i quan va elaborar la seva teoria econòmica.